
REFERAT

Propunere de aprobare a acordării titlului de Cetăţean de Onoare
al Municipiului Timişoara domnului LIVIUS CIOCÂRLIE
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Profesorul Livius Ciocârlie s-a născut în Timişoara în 1935. În 1958 este absolvent al Facultăţii de Filologie din Bucureşti, iar în 1972 - 1973 devine doctor în Filologie, specialitatea Franceză (1975). Devine profesor la Catedra de Literatură Franceză a Universităţii din Timişoara din 1990 şi profesor oaspete la Universitatea "Michel de Montaigne" din Bordeaux.
Doctor în filologie franceză, profesor, prozator, eseist, critic literar si publicist, Livius Ciocârlie debutează în 1974 cu "Realism şi devenire poetică". 
Palmaresul de om de cultură al domnului Livius Ciocârlie conţine şi o serie de studii critice: Realism şi devenire poetică în literatura franceză, Ed. Facla, 1974 (Premiul pentru debut al Uniunii Scriitorilor) 

· Negru şi alb. De la simbolul romantic la textul modern, Ed. Cartea Românească, 1979 (Premiul Uniunii Scriitorilor) 

· Mari corespondenţe, Ed. Cartea Românească, 1981 

· Eseuri critice, Ed. Facla, 1983 (Premiul Uniunii Scriitorilor) 

· Caietele lui Cioran, Ed. Scrisul Românesc, 2000 

De asemenea, este autorul a numeroase volume de jurnale, eseuri şi romane:
· Un Burgtheater provincial, Ed. Cartea Românească, 1985 

· Clopotul scufundat, Ed. Cartea Românească, 1988 

· Fragmente despre vid, Ed. Cartea Românească, 1992 

· Paradisul derizoriu, Ed. Humanitas, 1993 

· Viaţa în paranteze, Ed. Amarcord, 1995 (Premiul Fundaţiei pentru o Societate Deschisă şi premiul Salonului de carte de la Cluj) 

· Cap şi pajură, Ed. Albatros, 1997 

· Trei într-o galeră, Ed. Echinox, 1998 (Premiul ASPRO) 

· Paradisul derizoriu. Jurnal despre indiferenţă, 2000 

· De la Sancho Panza la Cavalerul Tristei Figuri, Ed. Polirom, 2001 (Premiul Uniunii Scriitorilor) 

· & comp, Ed. Polirom, 2003 

· ...pe mine sa nu contaţi, convorbiri cu Mircea Benţea, Ed. Paralela 45, 2003 

Odată ce abandonează de bunăvoie critica literară pură, Livius Ciocârlie optează pentru o specie situata ea însăşi la graniţa dintre ficţiune şi nonficţiune: jurnalul. Considerându-se incapabil de a inventa, pozând în etern diletant al literelor, scriitorul îmbrăţişează autobiograficul şi ridica efemerul însemnării cotidiane la rang de arta. 
Propria existenta îi foloseşte drept punct de plecare. In spatele omului de hârtie se aduna secole de istorie locala. Alături si in suflet are generaţii de prieteni, cunoştinţe, membri ai familiei. In fata ii stau nenumărate cărţi pe care le parcurge "in direct", cu mintea deschisa si creionul in mana. Adevărate colaje ale memoriei, volumele lui Livius Ciocârlie sunt imposibil de rezumat si, probabil, de imitat.
A fost recompensat de-a lungul timpului cu mai multe premii: Premiul Uniunii Scriitorilor din România pentru debut în 1974, Premiul Uniunii Scriitorilor din România în 1983 şi 1985, Ofiţer al Ordinului "Steaua României" în 2000.

Despre opera lui Livius Ciocârlie se pot scrie multe pagini. Ceea ce trebuie amintit ca esenţial şi fundamental este calitate de intelectual rafinat, scriitor, critic literar, eseist şi memorialist de marcă, care a lăsat urme de necontestat în buchetul oamenilor de cultură ce reprezintă cu cinste Banatul, Timişoara şi nu în ultimul rând, România.

Pentru toate cele enumerate mai sus, pentru prezenţa remarcabilă în viaţa culturală timişoreană, propunem acordarea titlului de Cetăţean de Onoare al Municipiului Timişoara domnului Livius Ciocârlie.
Menţionăm că această propunere de a i se acorda titlul de Cetăţean de Onoare al Municipiului Timişoara domnului Livius Ciocârlie a fost făcută de domnul primar Gheorghe Ciuhandu, la iniţiativa domnului Cornel Ungureanu, din partea Comitetului de conducere al Filialei Timişoara a Uniunii Scriitorilor din România, iar referatul a fost întocmit de Biroul Relaţii Publice, Învăţământ, Sport, Cultură din cadrul Primăriei Municipiului Timişoara.

